Diari Oficial de la Generalitat Valenciana


Sumari del DOGV 5458, del 26-02-2007 (2007/2505)

DECRET 26/2007, de 23 de febrer, del Consell, pel qual es crea la Comissió Interdepartamental per a la Coordinació, Suport i Seguiment del Procés Electoral a Les Corts de 2007.
--------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2007/02/23/26/dof/vci/html**

### Dades del document

Número de DOGV
:   5458

Data del DOGV
:   26-02-2007

Secció del DOGV
:   I. DISPOSICIONS GENERALS

Número del document
:   2007/2505


Data del document
:   23-02-2007

Organisme emissor
:   Conselleria de Justícia, Interior i Administracions Públiques

Tipus de document
:   Decret

Anàlisi jurídica

 Descriptors 

:   * Corts Valencianes
    * Comissió Interdepartamental Per A la Coordinació, Suport i Seguiment del Procés Electoral A Les Corts
    * organització electoral
    * legislació
    * reglament intern

El fonament legitimador de l'exercici del poder en qualsevol societat democràtica es basa en l'existència periòdica d'eleccions lliures. En este sentit, es pot afirmar que un model de democràcia avançada i moderna exigix que estos processos electorals es desenvolupen amb la màxima transparència i eficàcia en tots els seus vessants, des de l'organització dels aspectes logístics o la coordinació de les diferents administracions involucrades, fins a la rapidesa en la comunicació dels resultats electorals al conjunt de la ciutadania. Tots estos objectius constituïxen, en definitiva, exigències ineludibles per a qualsevol societat del segle XXI.  
En este context, la missió d'una administració pública que responga al seu innat caràcter servicial dels interessos generals no pot ser una altra que la de garantir que el procés electoral discórrega per les vies de l'eficàcia i la coordinació. En conseqüència, el Consell ha considerat pertinent, en el marc del que s'establix en l'article 31 de la Llei de Govern Valencià, la creació d'una Comissió Interdepartamental en què participen els òrgans de l'administració de la Generalitat amb competència en l'organització del procés electoral, per tal de preparar de la manera més eficient possible els pròxims comicis autonòmics, a celebrar amb data 27 de maig de 2007.  
Per tant, fent ús de les facultats conferides per l'article 31 de la Llei de Govern Valencià, a iniciativa del vicepresident del Consell i a proposta conjunta del president de la Generalitat i del conseller de Justícia, Interior i Administracions Públiques, amb la deliberació prèvia del Consell, en la reunió del dia 23 de febrer de 2007,   
DECRETE   
Article 1. Creació, adscripció i naturalesa de la Comissió Interdepartamental  
1. Es crea la Comissió Interdepartamental per a la Coordinació, Suport i Seguiment del Procés Electoral a Les Corts de 2007, adscrita a la Presidència de la Generalitat, amb les funcions, competències, composició i funcionament que regula el present decret.  
2. La creació de la Comissió Interdepartamental per a la Coordinació, Suport i Seguiment del Procés Electoral a Les Corts de 2007 no implicarà cap increment de despesa per a la Generalitat.   
3. Esta Comissió Interdepartamental constituïx un òrgan col·legiat de la Generalitat de caràcter impulsor, coordinador i assessor respecte de les matèries i funcions que expressament se li assignen en este decret i en la resta de la normativa que siga d'aplicació.  
Article 2. Competències i funcions de la Comissió Interdepartamental  
1. Corresponen a la Comissió Interdepartamental per a la Coordinació, Suport i Seguiment del Procés Electoral a Les Corts de 2007 les funcions següents:   
a) En l'àmbit de les seues competències, contribuir a garantir l'exercici del dret al vot dels ciutadans i la seua participació en les eleccions.   
b) La supervisió general dels aspectes logístics del procés electoral.  
c) La coordinació dels aspectes informàtics i de telecomunicacions de l'escrutini provisional.   
d) Posar a disposició de les juntes electorals els mitjans personals i materials necessaris per a l'exercici de les seues funcions.  
e) La relació institucional amb altres administracions públiques i les juntes electorals de la Comunitat Valenciana.  
f) Proposar al Consell, per a la seua aprovació, les dietes i gratificacions que hagen de ser abonades als presidents i vocals de les juntes electorals, com també al personal posat al seu servici.  
g) Programar, gestionar i portar a terme totes les actuacions de l'administració de la Generalitat, perquè garantisquen i impulsen un adequat desenvolupament del procés electoral.  
h) Assessorar i proposar, si fa al cas, l'aprovació de les normes relatives a la coordinació i organització del procés electoral.  
i) Totes les altres funcions que es prevegen en este decret o li encomane el Consell o l'administració electoral.  
2. Les funcions enumerades en l'apartat anterior d'este article s'entenen sense perjudici del règim previst en la normativa electoral per a la Junta Electoral de la Comunitat Valenciana, i de les funcions i competències que corresponen als òrgans de l'administració electoral.   
Article 3. Composició de la Comissió Interdepartamental  
1. La Comissió Interdepartamental per a la Coordinació, Suport i Seguiment del Procés Electoral a Les Corts de 2007 estarà composta pels membres següents:  
a) President/a: el/la vicepresident/a del Consell.  
b) Vicepresident/a: el/la conseller/a de Justícia, Interior i Administracions Públiques.   
c) Vocals:   
- El/la titular de la Secretaria Autonòmica d'Interior, de la Conselleria de Justícia, Interior i Administracions Públiques.   
- El/la titular de la Secretaria Autonòmica de Telecomunicacions i Societat de la Informació, de la Conselleria d'Infraestructures i Transport.   
- El/la titular de la Secretaria Autonòmica de Relacions amb l'Estat i Comunicació, de la Presidència de la Generalitat.   
d) Secretari/a: el/la directora/a territorial de la Conselleria de Justícia, Interior i Administracions Públiques a València.  
2. Tots els membres dotaran la Comissió Interdepartamental del suport o infraestructura tècnica i administrativa que calga per al seu regular funcionament.   
3. La Comissió Interdepartamental disposarà d'una Secretaria Administrativa, que serà exercida per l'Àrea del Gabinet de Coordinació Interdepartamental, de la Direcció General de Relacions amb les Corts i Secretariat del Govern, de la Secretaria Autonòmica de Política Institucional, de la Presidència de la Generalitat, segons el que disposa l'article 22 del Decret 180/2004, d'1 d'octubre, del Consell, pel qual es va aprovar el Reglament Orgànic i Funcional de la Presidència de la Generalitat.  
4. La Comissió Interdepartamental podrà acordar, quan els assumptes a debat ho facen necessari o convenient, l'assistència de funcionaris, tècnics o especialistes en la matèria de què es tracte, a l'efecte que la informen i assessoren. Estes persones tindran veu, però no vot. Per a la realització de les sessions i l'adopció dels seus acords, la Comissió Interdepartamental podrà demanar igualment informes o dictàmens tècnics d'altres comissions i òrgans administratius.   
Article 4. Funcionament de la Comissió Interdepartamental  
1. La constitució, convocatòria, règim de sessions i d'adopció d'acords i, en general, el funcionament de la Comissió Interdepartamental per a la Coordinació, Suport i Seguiment del Procés Electoral a Les Corts de 2007 s'ajustaran al que establixen els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
2. La Comissió Interdepartamental per a la Coordinació, Suport i Seguiment del Procés Electoral a Les Corts de 2007, sense perjudici del que disposa el paràgraf anterior, podrà aprovar normes pròpies de funcionament o de règim intern per al millor exercici de les seues atribucions. En especial, podrà preveure l'existència i regular el funcionament de grups de treball o de comissions tècniques.   
DISPOSICIÓ DEROGATÒRIA  
Única  
Queden derogades totes les disposicions del mateix rang o d'un rang inferior que s'oposen al present decret i, en particular, el Decret 188/2002, de 19 de novembre, del Consell, pel qual es va crear la Comissió per a la Coordinació, Suport i Seguiment del Procés Electoral a Corts Valencianes de 2003.  
DISPOSICIONS FINALS  
Primera. Desplegament normatiu  
Queden facultats el vicepresident del Consell i el conseller de Justícia, Interior i Administracions Públiques per a dictar les disposicions que calguen per al compliment i desenvolupament d'este decret.  
Segona. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.   
València, 23 de febrer de 2007  
El president de la Generalitat,  
FRANCISCO CAMPS ORTIZ  
El conseller de Justícia, Interior i Administracions Públiques,  
MIGUEL PERALTA VIÑES


Còpia Permalink ELI